Koós Kovács István

**Koós Kovács István** ([Zilah](https://hu.wikipedia.org/wiki/Zilah), [1910](https://hu.wikipedia.org/wiki/1910). [augusztus 17.](https://hu.wikipedia.org/wiki/Augusztus_17.) – [Kolozsvár](https://hu.wikipedia.org/wiki/Kolozsv%C3%A1r), [1937](https://hu.wikipedia.org/wiki/1937). [szeptember 12.](https://hu.wikipedia.org/wiki/Szeptember_12.)) író, költő, újságíró, szerkesztő.

Életútja

Középiskolát szülővárosában és [Nagykállóban](https://hu.wikipedia.org/wiki/Nagyk%C3%A1ll%C3%B3) végezte. A [kolozsvári egyetem](https://hu.wikipedia.org/wiki/I._Ferdin%C3%A1nd_Egyetem) magyar szakos hallgatója volt. A kolozsvári Friss Újság, majd a [Keleti Újság](https://hu.wikipedia.org/wiki/Keleti_%C3%9Ajs%C3%A1g) és [Magyar Újság](https://hu.wikipedia.org/wiki/Magyar_%C3%9Ajs%C3%A1g) munkatársa, a [Hitel](https://hu.wikipedia.org/wiki/Hitel_(foly%C3%B3irat,_1988%E2%80%93)) 1935-ös első évfolyamát felelős szerkesztőként és kiadóként jegyezte.

Első verseivel még diák korában az [Ifjú Erdély](https://hu.wikipedia.org/wiki/Ifj%C3%BA_Erd%C3%A9ly) és a Szilágyság hasábjain jelentkezett, első [novelláját](https://hu.wikipedia.org/wiki/Novella) (*Ficsúr*) 1927-ben a nagykállói hetilap közölte. *Parasztművész* c. kisregényét a [Keleti Újság](https://hu.wikipedia.org/wiki/Keleti_%C3%9Ajs%C3%A1g) jelentette meg. [Versei](https://hu.wikipedia.org/wiki/Vers) jelentek meg az [Erdélyi Helikonban](https://hu.wikipedia.org/wiki/Erd%C3%A9lyi_Helikon), ugyanitt [elbeszélései](https://hu.wikipedia.org/wiki/Elbesz%C3%A9l%C3%A9s_(m%C5%B1faj)) is, köztük az *Isten szegény költője*, ezeknek hősei lelki konfliktusokkal küzdő, a tragikum felé sodródó kisemberek. Ugyanez a világa a Keleti Újságban *Négyszemközt* rovatcím alatt megjelent publicisztikájának is. Korai halála választékos stílusművész pályáját törte ketté. *Az Erdélyi Helikon költői* c. antológia (1973) négy versét közölte újra (*A föld hibás, Aranyom, nem én*; *Bozótban*; *Beszéd egy tengerikagylóhoz*; *Szerelem*).

Társasági tagság

* A kolozsvári [Ady Endre Társaság](https://hu.wikipedia.org/wiki/Ady_Endre_T%C3%A1rsas%C3%A1g_(Kolozsv%C3%A1r)) tagja

Irodalom

* Szenczei László: K.-K. I. 1910-1937. Erdélyi Helikon, 1937/8.
* Kovács Károly: Katona és Koós. A Hét, 1977/36.

Forrás

https://hu.wikipedia.org/wiki/Koós\_Kovács\_István